GYUNG 12
Miriam Joeng zis Xauh
1Moshe ka Khush vmesbih lyis nyihwank las Miriam yahge Aron gas Moshe lhyi tyi lha taiq. 2Nyamoq taiq, Yhensain ka Moshe lhyi yah kyingh dvtaiq lhyeh? Nyang ngamoq lyis yah eq taiq goeus ma nghuot lhyeh, ge. Hauh dang lyis Yhensain xauhgyo. 3Moshe ka nyeisjvng gonh mas dius dvnganh thoq lyis ehnyet noeuh nhamp soeu nghuot.
4Moshe, Aron yahge Miriam lyis Yhensain nyetlos nyettant taiq zis gas, Namoq somh yuk ngah xikkhonh Zvng mas thuq los geh, ge. 5Nyamoq loh lyis Yhensain ka jyommauh punk yah Zvng khomh mas lyih yap las Aron, Miriam, ge lui. Nyah aiq yuk eq xik mas los. 6Yhensain taiq zis gas, Ngah dang gyo yoeuh geh: Namoq mas lvpe jens nyeis lyis ngos nyamoq lyis nyoqnyvng mas ngah gungs chixoeuq; yhetmoq mas taiq. 7Ngah dius Israel dvnganh lyis yoeuh das xiklyis kat toh dah ngah jyeidwis Moshe lhyi taiq uhlyis gas houyah shaih. 8Ngos nyang lyis jis lyis wishomp ma shomp, nhuottsuk kyoq kyoq taiq; nyang ngah gungs khyank lyis yangh nyvng. Namoq ngah jyeidwis Moshe lhyi tyi lha hou iq womh taiq lhyeh, ge.
9Housoeh Yhensain nyah aiq yuk lyis nhaiqyo zis yah nyang gang loh. 10Jyommauh eq Zvng masyah yop loh; Miriam dah shohyeis mas nyetlos nyettant gyu teh thyoeu dah gyukphoh noslom yah nghop los. Aron yoeuh las Miriam mas noslom dap zis nyvng. 11Aron Moshe lhyi taiq zis gas, Ngah yhensain eh, ngah aiq yuk dah vkoh vpaq cu dah joeng cho ngamoq lyis vjenh xauh nhang. 12Nyang lyis gungs dvkhyamh zo tyamp las shei zis khoeu los dah vyhang teh vjenh bweh nhang.
13Housoeh las Moshe Yhensain lhyi kaiq lui zis gas, Mangso eh, nyang lyis gis los nhang aq, ge.
14Yhensain toeuh zis gas, Nyah uwus yah nyah nyoqnho mha svkanh dyeh gyon lyis nyhet nyeih top xoqphuh nyeis chah. Housoeh las nyang lyis dvp nghe pheh dvdaus loh nyeis nhang aq; hauh thang lhyi dvyoh doms shwih wvng los, ge. 15Housoeh Miriam lyis dvp nghe pheh nyhet nyeih toh toh. Miriam dvp khau mha ma doms wvng dvchank dius jens eq gyung ma suh. 16Hauh thang lhyi nyamoq gas, Hazerot masyah cheh las Paran mhanhdyvp mas thoeng nyeis.